Пърт
Пърт (на гаелски Peairt; , произнася се []) е град в Централна Шотландия, близо до устието на река Тей.

Той е историческа столица на Кралство Шотландия и на бившето графство Пъртшър. Административен център на област Пърт анд Кинрос. Население 43 590 жители от преброяването през 2004 г.

Пърт е наричан „Красивият град“ (The Fair City). При преоценката на формалните критерии за голям град (city) през 90-те години на XX век градът не е включен в списъка на одобрените градове и ефективно е принизен до градче (town), което се възприема болезнено за шотландската национална гордост.

Много градове и градчета по света носят името Пърт по името на шотландския град, като най-известен е град Пърт – столица на щата Западна Австралия.

История 

В близост до Пърт се намира град Скон, където върху Камъка от Скон са били коронясвани шотландските крале от Кенет I (843 – 858) до Александър III (1249 – 1286). Пърт на практика е бил столица, защото кралският съд често е заседавал в него.

Крал Дейвид I дава статут на „burgh“ (град) на Пърт в началото на XII век, и през XII-XIII век градът е един от най-богатите търговски градове в Шотландия. Разкопки потвърждават търговията с луксозни стоки (коприна от Испания, керамика от Франция). Голяма част от града е разрушена от наводнение на река Тей през 1210 г.

При нахлуването на английския крал Едуард I през 1296 г., дало началото на първата война за независимост на Шотландия, Пърт е нападнат. Защитен само с ров и слабо укрепен, градът пада бързо. Англичаните усилват укрепленията, но след възвръщането на града от Робърт I те са сринати.

Планирайки да направи Пърт английска база в Шотландия, крал Едуард III накарва шест манастира в Пъртшър и Файф да платят за изграждането на дебели защитни стени, кули и укрепени порти около града. Това го прави най-защитеният град на Шотландия през Средновековието. След Якобитското въстание през 1745 г. започва разрушаването на укрепленията и до края на XVIII век те са напълно разрушени.

След 1760 г. промишлеността се развива и основните продукти на износа са лен, кожи и уиски. Водопроводна и газопреносна мрежи са изградени през 20-те години на XIX век, а града е електрифициран през 1901 г.

Местоположението на града е благоприятно за развитието му като транспортен възел и освен пристанищен град, той става жп гара в 1848 г. В края на XIX век по улиците се появяват омнибуси, но скоро те са заменени от електрически трамваи.

Пърт е едно от 26 градчета, наддаващи за статут на град при отбелязването на Диамантения юбилей на кралицата през 2012 г. На 14 март 2012 градският статут на Пърт бива успешно възстановен и така става седмият град в Шотландия.

Спорт 
Представителният футболен отбор на града носи името „ФК Сейнт Джонстън“. Състезава се в Шотландската премиър лига.

Побратимени градове 
  Ашафенбург, Германия
  Бидгошч, Полша
  Псков, Русия
  Пърт, Канада
  Хайкоу, Китай

Външни препратки 
 Съвет на Пърт анд Кинрос
 Пъртшърски туристически комитет
 Страница за Пърт на Undiscoveredscotland.co.uk

Източници 

Градове в Шотландия
Градове в Пърт анд Кинрос
Пристанищни градове в Шотландия
Пристанищни градове на Северно море